A Nemzeti Választási Bizottság úgy döntött, hogy nyílt kampányolásért megbünteti a TV2-t, miután a szombati, főműsoridőben sugárzott Tényekben kendőzetlenül a Fidesz melletti szavazásra buzdítottak, írja a hvg.hu. Úgy tudják, hogy 3,45 milliós bírságot szabtak ki.

A TV2-t azért panaszolták be az NVB-nél, mert a műsorvezetői egyértelműen kiálltak Orbán Viktor mellett és szavazásra buzdítottak. A médiatörvény kimondja, hogy a hírműsorban „műsorvezetőként, hírolvasóként, tudósítóként rendszeresen közreműködő munkatárs” politikai hírhez nem fűzhet „véleményt, értékelő magyarázatot”.

A műsornak ezen a részén először ismert emberek mondták el, miért szavaznak a Fideszre, aztán pedig a műsorvezetőkkel készült, eredetileg a Tények Facebookjára kitett videóból vágtak be részleteket. Erről itt írtunk>>>

Erre reagálva pénteken az RTL Klub híradósai is kiszóltak a TV2-s műsorvezetőknek. „Híradós vagyok, arról nem beszélhetek, roppant inkorrekt lenne" – mondta Szellő István arról, hogy ő kire szavaz.

Az NVB-ben 11-8 arányban döntöttek a bírság kiszabásáról.